Predkladacia správa

60. zasadnutie Valného zhromaždenia Organizácie Spojených národov v New Yorku bude výnimočné hneď v dvoch smeroch.  Okrem toho, že bude jubilejným zasadnutím, na jeho začiatku  sa uskutoční Samit Organizácie Spojených národov 2005.

Samit OSN 2005 sa uskutoční  v New Yorku  v dňoch 14. – 16. septembra 2005 za účasti viac než 170 hláv štátov a vlád členských krajín OSN.  Koná sa päť rokov  po Miléniovom  samite a prijatí Miléniovej deklarácie v roku 2000. Jeho  cieľom je  zhodnotiť pokrok v dosahovaní Miléniových rozvojových cieľov ako aj  pokrok v plnení záverov  významných svetových konferencií v hospodárskej a sociálnej oblasti (Konferencia o financovaní rozvoja v mexickom Monterrey,  Svetová konferencia o udržateľnom rozvoji v Johannesburgu). Preto sa paralelne  so samitom OSN v dňoch 14. – 16. septembra 2005 v New Yorku uskutoční podujatie na vysokej úrovni o financovaní rozvoja.  Zatiaľ čo ťažisko samitu bude skôr v rovine politickej, podujatie na vysokej úrovni o financovaní rozvoja bude  orientované výlučne ekonomicky.  

 Hlavnými témami samitu budú rozvoj,  plnenie miléniových rozvojových cieľov, problematika bezpečnosti a ľudských práv a predovšetkým reforma systému OSN. Očakáva sa, že samit  prijme niekoľko zásadných reformných rozhodnutí vychádzajúcich z odporúčaní, ktoré hlavám štátov a vlád adresoval v marci 2005 generálny tajomník OSN Kofi Annan vo svojej správe „Vo väčšej slobode: k rozvoju, bezpečnosti a ľudským právam pre všetkých“.  

Samitu OSN 2005  sa venuje veľká pozornosť aj na pôde EÚ. Európska rada v júni  a Rada pre všeobecné záležitosti a vonkajšie vzťahy  v júli tohto roka potvrdili v prijatých záveroch odhodlanie  EÚ prispieť čo najviac k tomu, aby septembrový samit OSN prijal zásadné rozhodnutia o reforme OSN, ktorá by mala adaptovať OSN na nové výzvy v oblasti rozvoja, mieru a bezpečnosti a ľudských práv. 

Samit OSN 2005 bude integrálnou súčasťou 60. zasadnutia Valného zhromaždenia OSN. Všeobecná rozprava pléna Valného zhromaždenia sa začne v sobotu 17. septembra a potrvá do 28. septembra 2005. 
	
Delegáciu Slovenskej republiky na Samite OSN 2005 a  60. zasadnutí  Valného zhromaždenia Organizácie Spojených národov povedie prezident Slovenskej republiky Ivan Gašparovič, predstaviteľom SR na podujatí na vysokej úrovni na financovanie rozvoja bude podpredseda vlády SR a minister financií Ivan Mikloš, členmi delegácie SR budú minister zahraničných vecí  Eduard Kukan, štátny tajomník Ministerstva zahraničných vecí SR József Berényi a štátny tajomník Ministerstva obrany SR Martin Fedor. Prezident Slovenskej republiky  prednesie prejav na Samite OSN  dňa 14. 9. 2005  a dňa 17. 9. 2005   vo všeobecnej rozprave 60. zasadnutia Valného zhromaždenia Organizácie Spojených národov. Vrcholovému stretnutiu  OSN bude  predchádzať II.. svetová konferencia  predsedov parlamentov (New York, 7. – 9. septembra 2005), na ktorej sa zúčastní predseda  Národnej rady SR Pavol Hrušovský. 

Nominácia členov delegácie bude zodpovedať potrebe účinného zabezpečenia úloh vyplývajúcich z programu 60. zasadnutia Valného zhromaždenia Organizácie Spojených národov, priorít Slovenskej republiky na 60. zasadnutí Valného zhromaždenia Organizácie Spojených národov a členstva Slovenskej republiky v Európskej únii.

Predkladaný materiál obsahuje návrh smernice, ktorá rozpracováva priority delegácie Slovenskej republiky na 60. zasadnutí Valného zhromaždenia Organizácie Spojených národov, reflektujúce priority Európskej únie. Priority Európskej únie na 60. zasadnutí Valného zhromaždenia Organizácie Spojených národov schválila Rada pre všeobecné záležitosti a vonkajšie vzťahy  v Bruseli dňa 18. júla  2005. 

60. zasadnutie Valného zhromaždenia OSN bude mať pre Slovenskú republiku  osobitný význam  z hľadiska  našej ambície získať miesto nestáleho člena BR OSN na roky 2006 – 2007. SR sa uchádza o podporu členských krajín OSN ako jediný a oficiálne schválený kandidát Východoeurópskej regionálnej skupiny pri OSN v New Yorku. Voľby nestálych členov BR OSN sa uskutočnia vo Valnom zhromaždení  OSN  10. októbra 2005. Súčasťou materiálu je aj informácia o aktuálnom stave príprav na pôsobenie SR v Bezpečnostnej rade OSN.  

 V súlade s  predloženým materiálom sa odporúča vysloviť súhlas s návrhom uznesenia o účasti delegácie Slovenskej republiky na Samite Organizácie Spojených národov  a pokračujúcom 60. zasadnutí Valného zhromaždenia Organizácie Spojených národov  a s návrhom smernice pre postup delegácie. 

Predkladaný materiál nemá finančný a ekonomický vplyv, ani negatívny dopad na životné prostredie, podnikateľské prostredie a zamestnanosť. Náklady na účasť jednotlivých členov delegácie znáša príslušná vysielajúca organizácia.